Ca cetățean al UE aveți dreptul de a intra și de a rămâne pe teritoriul Germaniei în scopul căutării unui loc de muncă (§ 2 alin. 1 nr. 1a – Legea privind libera circulație a cetățenilor UE – „FreizügG/EU”). Pentru intrarea în țară aveți nevoie doar de un pașaport valabil sau o carte de identitate valabilă. Dreptul de ședere în Germania în scopul căutării unui loc de muncă este valabil la început pentru 3 luni de zile.
După 3 luni, Autoritatea Competentă pentru Străini („Ausländerbehörde”) vă poate cere să dovediți în mod credibil că reuniți condițiile necesare exercitării dreptului la libera circulație. Aceasta înseamnă că va trebui să declarați că sunteți în căutarea unui loc de muncă. Pentru moment însă nu va trebui să prezentați vreo dovadă asupra acestui lucru. Abia după o ședere care depășește 6 luni, Autoritatea Competentă pentru Străini („Ausländerbehörde”) vă poate cere să dovediți ce ați întreprins pentru a găsi un loc de muncă și ce șanse de succes aveți.
Se consideră că nu aveți șanse de succes pe piața muncii dacă, luând în considerare competențele și curriculum-ul dumneavoastră, intermedierea unui loc de muncă pentru dumneavoastră pare imposibilă din punct de vedere obiectiv. Imediat ce ați găsit un loc de muncă, o adeverință din partea angajatorului sau contractul de muncă sunt suficiente ca dovadă pentru dreptul dumneavoastră de ședere.